Uznesenie Krajského súdu Žilina sp. zn. 21S/167/2014 z 11. 12. 2014
Uznesenie Krajského súdu Žilina z 11. decembra 2014, sp. zn. 21S/167/2014, ECLI:SK:KSZA:2014:5014201092.1
Súd: Krajský súd Žilina
Spisová značka: 21S/167/2014
ECLI: ECLI:SK:KSZA:2014:5014201092.1
Dátum vydania: 11. 12. 2014
Forma: Uznesenie
Text rozhodnutia
Súd: Krajský súd Žilina Spisová značka: 21S/167/2014 Identifikačné číslo súdneho spisu: 5014201092 Dátum vydania rozhodnutia: 12. 12. 2014 Meno a priezvisko sudcu, VSÚ: JUDr. Erika Šobichová ECLI: ECLI:SK:KSZA:2014:5014201092.1 Uznesenie Krajský súd v Žiline, v právnej veci žalobcu: Ing. W. F., nar. XX.XX.XXXX, bytom F. XXXX/XX, XXX XX J., právne zastúpený: JUDr. Mária Uheľ Greňová, advokátka so sídlom D. 2, XXX XX U., proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia a postupu žalovaného č. 1100308/1/63409/2014 zo dňa 03.02.2014, o návrhu žalobcu o odklad vykonateľnosti napadnutého rozhodnutia, takto r o z h o d o l : O d k l a d á vykonateľnosť rozhodnutia Finančného riaditeľstva Slovenskej republiky č. 1100308/1/63409/2014 zo dňa 03.02.2014 do právoplatného skončenia konania vedeného na Krajskom súde v Žiline pod sp. zn. 21S/167/2014. o d ô v o d n e n i e : Žalobou podanou na pošte dňa 17.04.2014 sa žalobca domáha preskúmania a zrušenia rozhodnutia žalovaného č. 1100308/1/63409/2014 zo dňa 03.02.2014, ktorým žalovaný na základe odvolania žalobcu podľa § 74 ods. 4 zákona č. 563/2009 Z.z. o správe daní (daňový poriadok) a o zmene a doplnení niektorých zákonov v znení neskorších predpisov potvrdil rozhodnutie Daňového úradu Žilina č. 9514302/5/4502611/2013 zo dňa 04.10.2013, ktorým bol podľa § 156 ods. 1 písm. b) zákona č. 563/2009 Z.z. žalobcovi vyrubený úrok z omeškania v sume 136,20 Eur za nezaplatenie preddavku na daň z príjmov fyzickej osoby za I. štvrťrok na zdaňovacie obdobie 2012 v ustanovenej lehote. Zároveň v žalobe žiadal, aby súd podľa § 250c ods. 1 druhá veta O.s.p. odložil vykonateľnosť napadnutého rozhodnutia. Podaním zo dňa 04.12.2014, doručeným tunajšiemu súdu dňa 08.12.2014, žalobca prostredníctvom právneho zástupcu doplnil odôvodnenie žiadosti o odklad vykonateľnosti rozhodnutia. Ohľadom preukázania hrozby závažnej ujmy poukázal na rozhodnutie Daňového úradu Žilina č. 9500503/5/1551515/2014/Hom zo dňa 17.04.2014 o zriadení záložného práva k nehnuteľnostiam v podielovom spoluvlastníctve žalobcu - rodinného domu, v ktorom žije aj so svojou rodinou a rozhodnutie Daňového úradu Žilina č. 9500503/5/5086011/2014/Hom zo dňa 18.11.2014 o zriadení záložného práva k nehnuteľnostiam v podielom spoluvlastníctve žalobcu - rodinného domu, LV č. XXX, k. ú. J.. Podľa § 250c ods. 1 O.s.p. žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Z rozhodovacej činnosti je súdu známe, že na Krajskom súde v Žiline prebiehajú ďalšie konania, ktorých predmetom je preskúmanie zákonnosti rozhodnutí Finančného riaditeľstva Slovenskej republiky, ktorými boli potvrdené rozhodnutia Daňového úradu Žilina, pobočka Žilina, ktorými daňový úrad vyrubil žalobcovi úrok z omeškania za nezaplatenie preddavku na daň z príjmov fyzickej osoby za jednotlivé štvrťroky na zdaňovacie obdobie roku 2011 a 2012 a sankčný úrok za nezaplatenie dane z príjmov fyzickej osoby priznanej v daňovom priznaní za zdaňovacie obdobie 2008 v lehote splatnosti. Ide o konania pod sp. zn. 21S/80/2013, 21S/167/2014, 21S/168/2014, 21S/169/2014, 21S/170/2014, 21S/171/2014, 21S/172/2014, 21S/173/2014, 21S/174/2014. Krajský súd v Žiline prihliadol na spoločnú výšku sumy 1378,20 Eur, ktorú je žalobca povinný zaplatiť na základe napadnutých správnych rozhodnutí. Prihliadol tiež na to, že ide o fyzickú osobu - nepodnikateľa, ktorá za svoje dlhy ručí celým svojím majetkom. Žalobca preukázal vznik daňového záložného práva. Pre prípad výkonu rozhodnutia predajom nehnuteľností vo vlastníctve žalobcu nepochybne hrozí žalobcovi závažná ujma. Vzhľadom na vyššie uvedené skutočnosti predseda senátu vyhovel žiadosti žalobcu a odložil vykonateľnosť napadnutého rozhodnutia žalovaného pri aplikácii § 250c ods. 1 O.s.p. Poučenie: Proti tomuto uzneseniu odvolanie n i e j e prípustné.

